大漠行
作者：崔湜
朝代：唐

paragraphs: 單于犯薊堧，驃騎略蕭邊。
南山木葉飛下地，北海蓬根亂上天。
科斗連營太原道，魚麗合陣武威川。
三軍遙倚杖，萬里相馳逐。
旌斾悠悠靜瀚源，鼙鼓喧喧動盧谷。
窮徼上幽陵，吁嗟倦寢興。
馬蹄凍溜石，胡毳暖生冰。
雲沙泱漭天光閉，河塞陰沈海色凝。
崆峒異國誰能托，蕭索邊心常不樂。
近見行人畏白龍，遙聞公主愁黃鶴。
陽春半，岐路間。
瑤臺苑，玉門關。
百花芳樹紅將歇，二月蘭皐綠未還。
陣雲不散魚龍水，雨雪猶飛鴻鴈山。
山嶂連緜不可極，路遠辛勤夢顏色。
北堂萱草不寄來，東園桃李長相憶。
漢將紛紜攻戰盈，胡寇蕭條幽朔清。
韓君拜節偏知遠，鄭吉驅旌坐見迎。
火絕煙沈右西極，谷靜山空左北平。
但使將軍能百戰，不須天子築長城。